પહેલી ફિલ્મમાં જૉન અને બીજી ફિલ્મમાં હૃતિક તો પછી ‘ધૂમ’ સિરીઝની ત્રીજી ફિલ્મમાં ગ્રે શેડનો વિલન કોણ બને? આ સવાલ સ્વાભાવિક રીતે ડિરેક્ટર અને પ્રોડ્યુસરને જબરદસ્ત મૂંઝવતો હતો, કારણ કે ફિલ્મમાં વિલનનું કૅરૅક્ટર એ હદે સ્ટ્રૉન્ગ થઈ ગયું હતું કે જો એ કૅરૅક્ટર માટે કોઈ ફાલતુ નામ આવી જાય તો ફિલ્મ પિટાઈ જાય. આદિત્ય ચોપડાએ સૌથી પહેલાં ફિલ્મની સ્ટોરી શાહરુખ ખાનને સંભળાવી. શાહરુખ ફિલ્મ કરવા માટે રાજી હતો, પણ તે ફિલ્મ માટે જરૂરી એવી ટ્રેઇનિંગના આઠ મહિના આપી શકે એમ નહોતો જે લેવી બહુ જરૂરી હતી. શાહરુખ પછી એક તબક્કે આદિત્ય ચોપડાએ ફિલ્મની સ્ટોરીમાં મહત્વના ચેન્જ કરીને એ જ સ્ટોરી અમિતાભ બચ્ચનને સંભળાવી અને બાપ દીકરાનો બદલો લેતો હોય એવો વિષય કરવાની કોશિશ કરી, પણ ઉંમરને કારણે અમિતાભ બચ્ચન ટ્રેઇનિંગ લઈ શકે એ શક્યતા નહીંવત્ થઈ જતી હતી તો સાથોસાથ ફિલ્મમાંથી લવસ્ટોરીની બાદબાકી પણ થઈ જતી હતી. ફિલ્મનો હીરો જય દીક્ષિત તો ઑલરેડી પહેલી જ ફિલ્મમાં સ્વીટી (રિમી સેન)ના પ્રેમમાં હતો અને બીજી ફિલ્મમાં તેને પરણી ગયેલો પણ બતાવ્યો હતો એટલે અભિષેક કોઈના પ્રેમમાં પડે એ વાત ઑડિયન્સ સ્વીકારે નહીં અને ફ્લર્ટી નેચરના ઉદય ચોપડા પર સિરિયસ લવસ્ટોરી ડિઝાઇન કરવાનું ખુદ મોટા ભાઈ આદિત્યને જોખમી લાગતું હતું. અમિતાભનું નામ પણ પડતું મૂકવામાં આવ્યું અને આમિર ખાનની એન્ટ્રી થઈ.